Spanish Film Screenings | Variety
Spanish Film Screenings	Film	09.19.13 | 02:14AM PT	Spain's Zeta Cinema Sets 2013-14 Slate (EXCLUSIVE) Me Wilna van Heerden - Skoolhoof
Welkom by die webtuiste van die Hoër Meisieskool Bloemhof op Stellenbosch.
Ons sal u graag ook in persoon in ons gange wil verwelkom.Want dit is daar waar die gesigte van gister hang, maar die voete na môre toe loop. Waar die toekoms gebeur. Waar ons glo in kwaliteit.
En in gelukkige mense.
Maar mense met ‘n buitengewone werksetiek.
Ons kinders is ons trots. Hulle kies Bloemhof oor die akademiese uitnemendheid en oor die koshuislewe. Oor die deelwees van die koor en die kwaliteit sportafrigters. Oor die skoolklere en uitruil na Oranje Meisieskool. Oor die Moedertaalonderrig en die briljante Engels wat hulle leer. Maar ook oor die Bloemroosdae en skuimsokkies onder die hange van die berg. En die hoop op eendag terugkom as deel van die “Old Girls”.
Wie hier is, wil hier wees. En dit bring die rustige en respekvolle omarming van mekaar. Hoeveel ook al die verskille. Almal is perfek soos hulle is. En hoort hier.
Ons deure staan oop; kom ervaar wie en wat die statige vrou van 142 jaar is; onpretensieus elegant.
Me Anne-Marie Klink - Adjunkhoof
Me Klink is die Adjunkhoof van HMS Bloemhof nadat sy in 1991 as opvoeder by die skool begin het. Haar vakgebied is handel (rekeningkunde en ekonomie). Sy oorsien al 'n geruime tyd die administrasie van stelsels by Bloemhof en dien ook in die Leierspan en Beheerliggaam.
Mnr Johan Jacobs - Leierspan
Mnr Jacobs is 'n leierspanlid aangestel in 2014 en is 'n passievolle, waardegedrewe mens. Hy is gebore en getoë in Namibie en het sy M.Sc (Genetika) in 2002 by die Universiteit Stellenbosch voltooi. Hy is 'n sportentoesias (veral rugby) wat glo aan die holistiese ontwikkeling van mense en hy geniet flieks, geskiedenis en die buitelewe.
Me Ilze Wright - Leierspanlid
Me Wright is ‘n Leierspanlid en is al sedert 1995 ‘n baie passievolle, entoesiatiese Bloemhof-opvoeder, nadat sy die Karoo verruil het vir Stellenbosch.
Me Elbie Keller - Leierspanlid
Me Keller is 'n Departementshoof en Leierspanlid. Sy tree op as Departementshoof: Sport. Sy het 'n B.Comm en HOD aan die Universiteit van Stellenbosch verwerf en haar vakgebied is Wiskunde. Sy is sedert 2008 by HMS Bloemhof, nadat sy in Robertson en Moorreesburg onderwys gegee het.
Me Santjie van Vuuren - Leierspanlid
Me Van Vuuren is 'n gebore Vrystater wat aan die Meisieskool Oranje gematrikuleer het. Sy behaal haar BA met Afrikaans en Nederlands, Geskiedenis en Sielkunde aan die Universiteit van Stellenbosch. Nadat sy haar Honneurs in Afrikaans gedoen het, sluit sy haar studies op Matieland met 'n HOD af. Me Van Vuuren het hierna vir agtien jaar Afrikaans gegee by Hoërskool Parow. Sy geniet elke oomblik in die klas en wil graag glo dat sy haar passie vir Afrikaans en die onderwys aan 'n paar leerders oordra.
Mnr Stephan Meyer - Opvoeder (Afrikaans)
Mnr Meyer is 'n Stellenbosser met 'n passie vir lees, skryf, teater, fotografie, ontwerp en videospeletjies. Hy behaal sy B.Dram-graad in tegniese teater aan die Universiteit van Stellenbosch in 2008 en voltooi ook 'n Honneursgraad in Drama met regie as praktiese komponent. Sy liefde vir die letterkunde lei daartoe dat hy Afrikaans en Nederlands as ekstra vak neem. Hy is vir twee jaar as tutor in die Departement Afrikaans en Nederlands aan die US werksaam en is tussen 2011 en 2014 nou betrokke by die reël van die US Woordfees, waar hy veral met skrywers skakel. Hy werk ook deeltyds as boekverkoper by Exclusive Books se Stellenbosch-tak. "Ons woonstel is 'n brandgevaar," sê hy met 'n glimlag. Sy loopbaan in die onderwys begin in 2013 waar hy Afrikaans as Huistaal én Eerste Addisionele Taal vir Paul Roos Gimnasium se graad 8 tot 10's aanbied. By die Hoër Meisieskool Bloemhof leef hy in digterlike aanhalings danksy die pligsgetroue leerders in sy Afrikaans en Engelse klasse. Hy is getroud en het nog nie kinders nie, maar hoop om eendag 'n aanneem-pa te word.
Me Sonja Wessels - Opvoeder
Me Wessels is sedert 2014 deel van die Bloemhof-familie. Sy het in 2007 met ’n A-gemiddeld by Hoërskool Bellville martikuleer. Daarna gaan studeer sy Sielkunde by die Universiteit van Stellenbosch, waar sy haar BA en BHons Cum Laude slaag.
Me Brenda Zietsman - Vakhoof (Engels Addisionele Taal)
Me Zietsman is die vakhoof van Engels as Addisionele Taal. Sy het 'n BA-tale graad met Engels en Noord-Sotho as hoofvakke. Sy onderrig reeds 29 jaar Engels, maar Afrikaans lê haar ook na aan die hart - sy is bestuurslid van die ATKV-tak op Stellenbosch. Sy is gelukkig getroud en die bevoorregte ma van ‘n talentvolle dogter. Sy draf graag en geniet Jonkershoek op haar bergfiets.
Me Anneke van Heerden - Opvoeder (Geskiedenis)
Me Anneke van Heerden is ‘n boorling van Bellville en het gematrikuleer aan die Hoërskool DF Malan in 2007. Sy behaal haar BA Afrikaans en Geskiedenis, Hons en MA in Geskiedenis aan die Universiteit van Stellenbosch asook haar NOS in 2014, met Afrikaans en Geskiedenis as hoofvakke.
Me Amoré Steyn - Opvoeder (Musiek)
Me Steyn matrikuleer in 2000 aan die Hoër Meisieskool Bloemhof en verwerf daarna haar BMUS en MMUS kwalifikasies aan die Universiteit van Pretoria. Nadat sy agt jaar by verskeie seunskole onderrig gegee het keer sy in 2013 terug na haar Alma Mater. Me Steyn is gek oor sportsoorte wat in en onder die water gebeur, eksperimenteer graag in die kombuis en is altyd gereed om ‘n tuiste te bied aan hawelose tweedehandse boeke. Sy glo vas dat enige probleem met ’n stappie in ’n woud opgelos kan word en dat elke mens minstens twee keer per jaar ‘n Onverwagse Avontuur moet beleef.
Me Desiré Coetzee - Opvoeder (Wiskunde)
Me Desiré Coetzee behaal 'n B.Sc Chemie-graad aan die Universiteit van Stellenbosch waarna sy dadelik die onderwys betree. Na 'n paar draaie by o.a Hoërskool Strand, Paul Roos Gimnasium en US, sluit sy aan die begin van 2014 by ons aan. Sy onderrig Wiskunde. Me Coetzee is baie lief vir die buitelewe so sy stap, kamp en ry graag fiets in die berge. Sy het ook 'n groot liefde vir fotografie en die maak van musiek. Sy het 'n passie vir mense en die onderwys en geniet haar betrokkenheid by Bloemhof se skoolgemeenskap.
Dr André Gerber - Opvoeder (Drama)
Dr André Gerber het sy BDram graad aan die Universiteit van Stellenbosch in 2011 voltooi. Nadat hy met ŉ Honneursgraad in Regie gespesialiseer het (Cum Laude), het hy ŉ Meestersgraad (Cum Laude) voltooi in die studieveld van familiedrama. In 2017 behaal hy ook sy PhD in Musiekteater. Dr Gerber regisseur verskeie professionele produksies vir die Afrikaanse teaterindustrie, wat onder andere speelvlak geniet by die Woordfees, die KKNK en Aardklop. Hy doseer ook by die Universiteit Stellenbosch se Dramadepartement waar hy klasgee in teksanalise, toneelspel en regie. Hy behartig jaarliks die teks en regie van Bloemhof se Tienertoneel en bied die vak Dramatiese Kunste aan.
Me Talana Cilliers - Opvoeder (Engels en Skeppende Kuns)
Me Talana Cilliers is 'n trotse Weskus-meisie, gebore in Velddrif. Sy het nog altyd 'n liefde vir Stellenbosch gekoester en na sy gematrikuleer het aan Curro Langebaan, het haar kop reguit Stellenbosch Universiteit toe gestaan. Hier het haar liefde vir Taal en Griekse mitologie haar gelei om 'n BA-graad in Taal en Kultuur te verwerf met Engels, Afrikaans en Antieke Kulture as hoofvakke.
Me Julie Longden - Assistent Sportbestuurder: Atletiek en Kondisionering
Julie is al vir baie jare betrokke by baan- en veldafrigting en bestuur. Sy het ook al die voorreg gehad om atlete wat Engeland, Groot-Brittanje en Suid-Afrika verteenwoordig by al die groot baan- en veldkampioenskappe, af te rig. Sy geniet dit om atlete van alle ouderdomme te ontwikkel en te bevorder.
Me Reneé Bezuidenhout - Opvoeder (Lewenswetenskappe)
Reneé verwerf haar B.Sc, B.Ed en M.Ed by onderskeidelik RAU en US. Sy is getroud en het drie kinders, waarvan twee oud-Bloemhoffers is.
Me Yolanda Fouché- Ontvangs
Welkom by Bloemhof! Yolanda Fouché is een van die dames wat jou by ontvangs sal verwelkom. Haar werksondervinding strek van administratiewe werk tot boekhou. Sy woon in die skilderagtige dorpie van Pringlebaai en vertrek douvoordag om haar aan te sluit by ‘n trotse Bloemhofspan. Voor haar dae by Bloemhof het sy Afrika vir 7 jaar voltyds met ‘n 4x4 verken en die wonders van die diereryk en natuurskoon op hierdie besonderse manier ervaar. Hierdie is nou haar stokperdjie en as sy die kans kry, vaar sy die bos in of ontspan by die see.
Me Renée Geustyn - Opvoeder (isiXhosa)
Me Renée Guestyn matrikuleer aan die Afrikaans Hoēr Meisieskool in Pretoria en verwerf ‘n BA-graad by Maties. Sy verwerf ‘n HOD nagraads asook ‘n Diploma in Versnelde leer (Suggestopedie) by USB.
Me Louise Joubert - Vakhoof (Afrikaans)
Me Louise Joubert het onlangs by Bloemhof aangesluit as vakhoof van die Afrikaans Departement. Sy kom oorspronklik van Ceres af en het na skool BA Tale, Sielkunde en HOD aan die Universiteit van Stellenbosch verwerf. Haar loopbaan begin op Malmesbury, waarna sy vir agtien jaar in die stad by Hoërskool Tygerberg skoolgehou het voor sy Bloemhof toe geskuif het. Sy is baie lief vir lees (“Ek wens ek het tyd om AL die baie boeke wat ek koop te lees!”) en fliek graag. Sy is op haar gelukkigste by die see en droom van reise om Europa te verken, eendag...!
Mnr Carl Potgieter - Opvoeder (IGO)
Mnr Potgieter is ‘n baie Engelse Pottie! Hy het gekwalifiseer en gewerk as ‘n ambagsman na hy sy hoërskoolloopbaan voltooi het, totdat hy by Hoërskool Edenvale aangesluit het as ‘n IGO onderwyser.
Me Venessa de Beer (Mediasentrumbestuurder)
Me de Beer het 'n B.Bibl (Biblioteek-en Inligtingkunde) graad aan die Noordwes. Universiteit (PUK) verwerf. Na baie jare as bibliotekaris het sy haar NOS-diploma deur UNISA voltooi. Sy en haar gesin het middel 2010 vanaf Potchefstroom na Stellenbosch verhuis waar Afrikaans onderrig het by ‘n buurskool. Haar passie vir die biblioteek en boeke het haar egter by Bloemhof laat aansluit as bibliotekaris en mediabestuurder.
Me Marisa van Wyk - Opvoeder (Afrikaans en Geskiedenis)
Me van Wyk is sedert 2008 'n opvoeder by Bloemhof. Sy het 'n BA HOD in Afrikaans en Geskiedenis en hierdie is ook die twee vakke wat sy met soveel passie onderrig.
Me Suna Wiese - Opvoeder (Engels)
Me Wiese het al 'n paar wye draaie gemaak met haar liefde vir die Engelse taal. Sy het matrikuleer by Paarl Gimnasium, studeer by UPE en Stellenbosch, en klasgegee by verskeie skole in die Wes-Kaap, Gauteng en Limpopo. Ten spyte van die politieke atmosfeer het sy ook in Tembisa klasgegee in die 90's. Sy is egter nou tuis by Bloemhof en beskou dit as die beste werk wat sy nog ooit gehad het!
Me Beryl Korver - Opvoeder (Engels)
Me Beryl Korver het onlangs aangesluit by die Bloemhof-familie. Sy het by Jan van Riebeeck Hoërskool in Kaapstad gematrikuleer. Daarna gaan studeer sy aan die Universiteit van Stellenbosch, met Engels en Sielkunde as hoofvakke. Sy is getroud en het twee dogters.
Me Carina Kilian - Opvoeder (Wiskunde)
Me Kilian het 'n B.Comm-graad in Wiskunde en bied al meer as 30 jaar hierdie vakgebied aan, onder andere voorheen by Hoërskool Hottentots-Holland, Rhenish Girls' High en Hoërskool Citrusdal.
Naas Wiskunde is haar grootste passies tuinmaak en skilder, asook haar twee kleindogters (Kate en Olivia). Haar ander groot trots is Hanta, haar dogter, wat praktiseer as prokureur.
Me Rina Paul - Vakhoof (Wiskunde)
Me Paul is al vir langer as 10 jaar 'n bekwame wiskunde-opvoeder by HMS Bloemhof. Sy het 'n BA-graad en HOD by Tukkies verwerf en daarna in Pretoria by Menlopark skoolgehou. Sy het ook 'n paar jaar tyd afgeneem om haar twee jong kinders skoolgereed te kry.
Mnr Eon Venter - Opvoeder (Wiskunde)
Mnr Eon Venter se bynaam is die "Meester" omdat hierdie wiskunde-opvoeder nie minder nie as twee meestersgrade verwerf het - 'n M.Comm en M.Sc. Hy het vir jare in reklame en bemarking gewerk en later as dosent by die US. Hy is 'n oud-Bloemhof ouer en kom uit 'n familie van oud-Bloemhoffers, dus is dit lekker om homself as deeltydse Wiskunde-opvoeder aan te wend in sy aftreejare. Benewens somme is gholf sy groot passie, en spog hy met 'n 17 voorgee.
Me Almaré van der Vyver - Opvoeder (Wiskunde)
Me Van der Vyver, 'n trotse ma van twee oud-Bloemhoffers het haar onlangs aangesluit by die Bloemhof-familie as Wiskunde opvoeder.
Me Clarisa Steyn - Vakhoof (Fisiese Wetenskap)
Me Steyn is al vir 14 jaar 'n fisiese wetenskap (Skeinat) opvoeder by Bloemhof. Sy het 'n B.Sc-graad, sowel as 'n M.Ed, en het haar onderwysloopbaan in Bloemfontein begin by Hoërskool Fichardtpark.
Me Yolande Kenny - Opvoeder (Wetenskappe)
Me Kenny is 'n al baie jare 'n opvoeder in die wetenskappe by Bloemhof. Sy gee Natuurwetenskappe, Lewenswetenskappe en Fisiese Wetenskappe. Sy het, nadat sy haar BSc. HOD-graad verwerf het, by Bosmansdam Hoërskool klasgegee.
Dr Marcelle Geldenhuys - Opvoeder (Wetenskappe)
Dr Geldenhuys het haar BSc, MSc en PhD graad aan die Universiteit van Stellenbosch verwerf, waarna sy 'n maatskappy bestuur het wat stamselnavorsing doen. Na 'n geslaagde aantal kliniese proewe het die maatskappy sy deure gesluit en sy het Fisiese Wetenskap begin aanbied by Reddam House in Seepunt.
Daarna sluit sy haar aan by Boston Privaatskool waar sy Lewenswetenskappe en Fisiese Wetenskappe onderrig.
Dr Geldenhuys is nou deel van die Bloemhof-span en ons is opgewonde om haar as Lewenswetenskappe opvoeder te hê vir graad 10 en 11, asook Natuurwetenskappe vir graad 9 en LWO vir graad 8.
Mnr Anthony Kitching - Vakhoof (Geografie)
Mnr Kitching het 'n BA HOD-graad en is sedert 2008 'n opvoeder by HMS Bloemhof. Hy was vantevore betrokke by die Eben Donges Hoërskool in Kraaifontein. Sy vakgebied is Geografie en hy beplan graag uitstappies en kampe vir Bloemhof leerders. Hy is ook betrokke by die VRL en deel van die Huis Bloemhof-span.
Me Lizanne van Rooyen - Opvoeder (Handel)
Me Van Rooyen is sedert 2010 by Bloemhof en onderrig Rekeningkunde en Ekonomie. Sy het 'n B.Comm-graad en HOD verwerf by die Universiteit van Stellenbosch en was sedertdien werksaam as dosent by die PW Botha Kollege op George en voor dit het sy 8 jaar Rekeningkunde onderrig by die Centaurus Hoërskool in Windhoek, Namibië.
Me Jenny King - Bestuurder: Hoë Prestasie Sport en –Beplanning
Jenny begin in 2016 by Bloemhof as Bestuurder: Hoë Prestasie Sport en –Beplanning, asook die hoof van hokkie. Sy verwerf haar honneursgraad aan die Universiteit van Stellenbosch en na 'n kort loopbaan in die onderwys, begin sy fokus op hoë prestasie hokkie-afrigting. Haar internasionale afrigtingsloopbaan strek oor 10 jaar, waar sy beide die SA o.21 en senior nasionale span gedurende daardie tyd afgerig het. Voordat sy by Bloemhof begin het, was sy aan stuur van Maties se Hoë Prestasie Eenheid, asook die afrigter van die Eerste Dameshokkiespan (sedert 1998).
Mnr Bryan Longbottom - Astro-bestuurder
Bryan is in 1991 in Port Elizabeth gebore en hy is passievol oor 'n verskeidenheid van sportsoorte. Hy het BA Sportwetenskap by die Universiteit van Stellenbosch studeer. In daardie tyd was hy deel van Eendrag Manskoshuis en ook geaffilieer by Maties Hokkie. Hy geniet die buitelewe en om in sy tuin te werk! Hy is tans in beheer van Waterpolo by Bloemhof en is ook die Astro-bestuurder. Sy toekommstige doelwitte sluit bergfiets- en branderry in.
Me Marisa de Vries - Opvoeder (EBW)
Me de Vries het 'n besigheidskop: sy is tans 'n opvoeder in ekonomiese bestuurswetenskappe en rekeningkunde. Sy verwerf 'n B.Comm- bemarkingsbestuur graad, asook 'n NOS. Sy het voorheen by Hoërskool Strand skoolgehou en ook in die vrugtebedryf gewerk waar sy uitvoere na die Midde-Ooste behartig het. Na haar troue in 2007 het sy 'n Bloemhof opvoeder geword.
Me Elana Wethmar - Opvoeder (Handel)
Me Wethmar het eers 'n B.Comm-graad by die US gedoen, en daarna 'n NOS voltooi. Tydens haar nagraadse studies het sy besef dat haar toekoms beslis in die onderwys is. Intussen het sy ook 'n honneurs in B.Comm Bemarking verwerf.
Me Wethmar staan ook aan stuur van sake met die reël van die matriekafskeid jaarliks en sy is die graad 11 graadhoof.
Hierdie positiewe juffrou glo dat jou gedrag aan die begin van 'n taak, die sukses van die taak beïnvloed. Daarom pak sy die lewe aan met 'n glimlag en 'n positiewe uitkyk.
Me Dalene Bosman - Vakhoof (Musiek)
Dalene Bosman is die bekwame hoof van die Musiekdepartement by Bloemhof. Sy het 'n M.Mus-graad, asook 'n HOD en Diploma in Onderwysbestuur. Sy het voorheen klasgegee by die Universiteit van Pretoria, asook die Universiteit van Stellenbosch, en waardevolle ervaring in Laer- en Hoërskole opgedoen.
Buiten musiek stel sy passievol belang in stedelike volhoubaarheid maar ook omgewingskwessies in die algemeen. Sy is 'n Direkteur van Jeuguitreik, 'n welsynsorganisasie vir hawelose kinders; is 'n garagiste (maak self tuis wyn) en skryf artikels vir kostydskrifte. Sy put groot vreugde uit haar groentetuin, haar uitgebreide familie en hou van lekker eet.
Me Marijke Roos - Opvoeder (Musiek)
Me Roos is al lewenslank 'n musiekopvoeder. Sy het 'n M.Mus in klavier by 'n Universiteit in Kanada behaal. Sy het studeer in verskeie lande insluitend Italië, Frankryk en Duitsland, en was ook die amptelike begeleier by die US Konservatorium. Sy is al 4 jaar by Bloemhof en het in hierdie tydperk die Bloemhof Accelerando-koor laat blom: die koor is aangewys as die beste hoërskoolkoor en die beste kamerkoor by die Tygerbergse Eisteddfod in 2010 en beste meisieskoor by die Stellenbosch Eisteddfod in 2011. Me Roos gee ook onderrig in sang en klavier.
Me Suné van Wyk - Opvoeder (Musiek)
Me Suné van Wyk is 'n al vanaf 2001, na afloop van 'n B.Mus.Ed-graad by die US, aan Bloemhof se musiekdepartement verbonde. Sy het haar vierde jaar prakties hier kom doen, en sommer gebly! Sy geniet dit baie om musiek by Bloemhof te gee, veral musiekteorie. Sy is vanaf 2009 die begeleier van die Bloemhof Accelerando-koor en vanaf 2012 ook die bestuurder van die koor. Verder is sy ook 'n diensdoenende onderwyser van Huis Bloemhof.
Mnr Seef le Roux - Vakhoof (Rekenaars)
Mnr le Roux is die rekenaar-meneer en die atletiek-meneer. Hy het 'n BA Hons in Inligting en Kennisbestuur verwerf, asook 'n Nasionale Diploma in Hotelbestuur, wat hy eers as 'n beroepsrigting oorweeg het. Hy het selfs 'n paar jaar in hotelle gewerk, o.a. die Lord Charles hotel.
Me Marcia Combrinck - Vakhoof (Duits)
Frau Combrinck het ‘n BA-graad met Duits en Frans as hoofvakke, sowel as ‘n BA-Honneurs graad in Duits. Sy is reeds die afgelope 36 jaar 'n opvoeder in Duits en werk ook as deeltydse dosent aan US, waar sy verantwoordelik is vir die NOS-studente wat Duits as vak wil aanbied. Haar passie is die Duitse taal en kultuur en sy beskou haar werk as die uitleef van hierdie passie.
Me Zané Burger - Opvoeder (Verbruikerstudie)
Zané is ‘n Vrystaatse meisie wat van vroeg af ‘n kreatiewe benadering tot die lewe ontwikkel het. Sy het in 2005 haar BSc Verbruikerwetenskappe graad aan die Universiteit van Noordwes en daarna haar HOD verwerf. Sy begin haar loopbaan by Eric Louw Hoërskool in Musina, Limpopo, en verhuis in 2010 na die Kaap. Sy sluit aan by Sans Souci Girls’ High School in Nuweland, waar sy vir 5 jaar haar passie en liefde vir die onderwys ontwikkel en beoefen. In 2016 sluit sy by Hoër Meisieskool Bloemhof as Verbruikerstudie- en Tegnologie- opvoeder aan. Me Burger het ‘n passie om skeppend te wees - van mode, bak, juwele ontwerp en maak. Sy geniet ook ‘n potjie gholf en reis graag.
Me Erika Stephens - Huis Bloemhof (Bestuurder) en Bloemhof Debiteure klerk
As oud-Huis Bloemhoffer het Erika die sakewêreld van 20 jaar verruil om in 2003 die bestuurder van Huis Bloemhof te word. Sy is ‘n plaasmeisie van die Weskus, maar bly en werk al vir meer as 30 jaar in Stellenbosch waar sy ‘n B Huishoudkunde graad behaal het en ook studeer het aan die Bestuurskool van Stellenbosch. Sy was 14 jaar bestuurder van Van Schaik Boekhandel in Stellenbosch.
Me Joan le Roux - Opvoeder & HB Superintendent
Me Le Roux bied 'n verskeidenheid vakke by Bloemhof aan, onder meer Afrikaans, Geografie, Rekenaartoepassingstegnologie en LWO. Sy is ook die Superintendent van Huis Bloemhof, waar sy Ma speel vir 184 Bloemhoffers. Sy is die hoof van tennis en het al dikwels as spanbestuurder die tennisspelers na toernooie vergesel. Sy het 'n BA-graad en HOD by die US verwerf en daarna skoolgehou by Hoërskool Punt in Mosselbaai. Sy is al sedert 1997 betrokke by Bloemhof. Dit is vir haar heerlik om by 'n meisieskool te wees, veral omdat daar minder dissiplinêre probleme is met dogters!
Me Mariantha Fryer - Kommunikasiebestuurder
Me Fryer, 'n gebore en getoë Namibiër, het haar onlangs aangesluit by HMS Bloemhof as Kommunikasiebestuurder.
Me Adele Uys - Toelatings
Me Uys is een van die vriendelike dames wat u by die ontvangskantoor sal groet. Sy is 'n sekretaresse met akademiese agtergrond in finansies en werkservaring in die finansiële sektor as korrespondent en stelselondersteuner. Sy het ook voorheen in Bloemhof se betaalkantoor gewerk.
Me Dianne Schoeman - Skoolsielkundige
Me Schoeman is Bloemhof se Skoolsielkundige en Beroepsvoorligter. Sy het haar Meestersgraad in Sielkunde aan die Universiteit van Stellenbosch voltooi en is al verskeie jare betrokke by HMS Bloemhof.
Me Rése Hugo - Assistent tot Sportbestuurder/ Netbalhoof
Me Hugo is sedert April 2004 Bloemhof se sportadministrateur. Sy het 'n B Prim (LO) met 'n Honneurs in Sportsielkunde en was self 'n Springbok-netbalspeler. Sy rig ook die o.16A netbalspan af.
Me Ertru Hattingh - Vakhoof (Tegnologie)
Me Hattingh is vakhoof van Tegnologie sedert 2013. Sy bestuur ook die LW laboratorium sedert 2008, hanteer alle veiligheidskwessies, sowel as die inventaris van die laboratorium. Me Hattingh het 'n Nasionale Diploma in Geneeskundige Tegnologie (Kliniese Patologie), en 'n Nasionale Hoër Diploma in Geneeskundige Tegnologie (Hematologie). Haar werkservaring is in mediese navorsing en patologie, sowel as in die onderwys.
Me Mari-Louise Swarts - Finansiële Bestuurder
Me Swarts het haar skoolloopbaan in die Vrystaat voltooi en daarna het sy haar B.Comm-graad in Finansiële bestuur deur UNISA verwerf. Sy werk reeds vir 10 jaar lank in verskillende velde as ‘n finansiële bestuurder. Sy kom van die kommersiële wêreld af en was finansiële bestuurder by ‘n internet gebaseerde mediafirma, voordat sy deel geword het van die Bloemhofspan.